Fletayron
Fletayron (ing. Flatiron District — Fletayron kvartalı) — Manhettendə rayon. Fletayron qərbdə Altıncı prospekt və Çelsi rayonu, şərqdə Park prospekti və Qramersi rayonu, şimalda 23-cü küçə və Medison Skver (və ya NoMad) və cənubda 14-cü küçə, Yunion Skver və Qrinviç Villic ilə əhatələnib. Brodvey rayonun ortasından keçir, Medison prospekti 23-cü küçədə başlayır və şimala doğru gedir. Rayonun şimalında (şəhərin yuxarı hissəsində) 2001-ci ildə tamamilə təmir edilmiş Medison Skver parkı yerləşir. Fletayron rayonuna Xanımlar milyası və Milli Tarixi Yer olan Teodor Ruzveltin doğum yeri daxildir. Fletayron eyni zamanda Nyu-Yorkun yüksək texnoloji sektorunun metonimi olan Silikon alleyasının yaradıldığı yerdir. Fletayron Manhettenin 5-ci dairəsinin bir hissəsidir.